Тэрч зэрипх щIыналъэхэр
зэгурыIуащ абы и жапIэр ягъэкъэбзэну
Апхуэдэ жэрдэм ящIащ Кавказ Ищхъэрэм хыхьэ щIыналъэхэм я унафэщIхэм. Абыхэм къалъытэ Тэрч зыпхыж щIыналъихым я унафэщIхэр зэгурыIуэу мы Iуэхур федеральнэ программэм хагъэхьэн хуейуэ.
Тэрч Каспий хым нэсыху яуфIей цIыхухэм я лэжьыгъэм епха кIэрыхубжьэрыхухэмкIэ. «Ику иту фIейщ» е «къанэ щымыIэу фIейщ» — аращ псым и щытыкIэм кIэлъыплъ IэщIагъэлIхэм Тэрч хуагъэув «узыфэр».
Шэшэн Республикэм и Правительствэм и УнафэщI Хучиев Муслъим жеIэ Тэрч хуамурадыр зэфIэкIмэ, псыр къабзэ зэрыхъужынур, мы щIыналъэхэм щыпсэухэм я экономикэми зэрыхуэщхьэпэнур, псалъэм папщIэ, бдзэжьей гъэхъуным зратыфынущи.
IуэхуитI зэфIахын хуейщ Тэрч кърагъэлыным теухуауэ: япэрауэ, IуэхущIапIэ зэмылIэужьыгъуэхэм къагъэсэбэп псыр, зэлэжьам и кIэрыхубжьэрыхур Тэрч хагъэлъэдэн ипэкIэ ягъэкъэбзэн хуейщ; етIуанэрауэ, Тэрч псыхъуэм къыбгъурылъ щIыхэр гъэкъэбзауэ абыхэм я нэхъыбэр зыгъэпсэхупIэ щIын хуейщ.
Осетие Ищхъэрэ — Аланием Тэрчым «еIэзэныр» 2021 гъэм щаублэнущ, «Экология» лъэпкъ проектым хиубыдэу. А жэрдэмыр УФ-м и Правительствэм хуатхагъэххэщ.
Фигу къыдогъэкIыж: Тэрч и кIыхьагъщ километр 623-рэ. Лейуэ утемыпсэлъыхьми хъунущ, а псым демыгугъумэ, дызытес къудамэр зэрыпыдупщIыжым.
